Гъэмахуэ зыгъэпсэхугъуэм топсэлъыхь
Сабийхэм я гъэмахуэ зыгъэпсэхугъуэр къызыхуэтыншэу къызэгъэпэщыным, дапщэщи хуэдэу, гулъытэшхуэ щрат ди республикэм. КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм иджыблагъэ щызэхэта зэIущIэм и утыку кърахьа Iуэхугъуэхэм ящыщщ ар.
Зэхуэсым зэрыщыжаIамкIэ, Налшык и Iэшэлъашэм щыIэ «Кизиловка» сабий лагерь цIэрыIуэм мы гъэмахуэ зыгъэпсэхугъуэ зэманым ирихьэлIэу къыщызэIуахынущ ныбжьыщIэ зэчиифIэхэм папщIэ зыгъэпсэхупIэ хэха.
Ар хеубыдэ «Егъэджэныгъэ» лъэпкъ проектым и «Дэтхэнэ сабийми и ехъулIэныгъэ» щIыналъэ унэтIыныгъэм. Абы ипкъ иткIэ лагерыр щIэрыщIэу къызэрагъэпэщыжынущ, проектыр и лъабжьэу. Абы хухахащ федеральнэ мылъкум къыхэкIауэ сом мелуани 194,36-рэ. КъинэмыщIауэ, сом мелуан 213,567-рэ хухахащ Сабий зэчиифIэхэр къэгъэнэIуауэ абыхэм ядэлэжьэнымкIэ центр щхьэхуэ къызэгъэпэщыным. Абы епха Iуэхугъуэхэр нэхъыбэу щекIуэкIынур «ДыгъафIэ къалэ» творчествэмкIэ сабий академиерщ.
Егъэджэныгъэм и лейуэ сабий зэчиифIэхэм ядэлажьэ IэнатIэхэм 2019 гъэм къриубыдэу иджыри екIуэлIэфыну Iэмал яIэнущ ныбжьыщIэ мини 5-м щIигъум. А унэтIыныгъэмкIэ республикэр зыхуэныкъуэхэм я процент 90 мэхъу ар, ди гуапэ зэрыхъущи. КъыкIэлъыкIуэ илъэсхэм а Iуэхугъуэм адэкIи зрагъэужьынущ.
КЪАРДЭН Маритэ.
